《安溪夫子示留别之作辄赋鄙言呈诲》
清代·杨名时

邃古斯文启，圣作垂为经。尼山手修定，炳然陈日星。

理非由外铄，期复性践形。深慈拯迷没，振铎使之醒。

邈邈汉唐来，名儒亦挺出。见本未刊枝，犹为后贤黜。

荣华限小成，与圣固异术。卓哉濂洛兴，标末悉芟铚。

静虚而敬直，心学相授述。灵钟闽峤闲，哲人后先匹。

接迹五百余，宗盟罔替佚。脉络得真传，精微或超逸。

六籍拨沈翳，百家汇为一。源自昆仑注，环混无沦汨。

浩然沛九垓，卷之藏于密。渊乎夫子心，谁与嗣音者。

知之怅已艰，允蹈怯尤寡。小子亟沿洄，踯躅类驽马。

自兹痛惩艾，图新旧云舍。抗志怀明哲，努力崇大雅。

勿塞涓涓流，凉踽任议野。脉尔守心箴，长希入圣冶。

高山望岂赊，一仰一倾写。

作者简介：（1661—1737）江苏江阴人，字宾实，号凝斋。康熙三十年进士。历任检讨、侍读，累官云南巡抚。雍正间擢云贵总督，因题本误载密谕获罪，旋革职。高宗即位，召入京师，赐礼部尚书衔兼领国子监祭酒，兼直上书房、南书房。治理学。有《易义随记》、《诗义记讲》等。